Dôvodová správa

Všeobecná časť

Návrh zákona, ktorým sa mení a dopĺňa zákon č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov predkladá Ministerstvo financií Slovenskej republiky na rokovanie vlády Slovenskej republiky ako iniciatívny materiál.

Podnetom na vypracovanie predkladaného návrhu novely je záväzok vlády vyjadrený v Programovom vyhlásení vlády Slovenskej republiky.

Zámerom predloženého návrhu zákona je úpravou niektorých podmienok v oblasti prevádzkovania hazardných hier reagovať na aktuálny vývoj v spoločnosti v súvislosti s posudzovaním prevádzkovania hazardných hier v kasíne v rekreačnom komplexe. Z uvedeného dôvodu, ako aj v záujme zjednotenia podmienok prevádzkovania všetkých hazardných hier v kasíne sa navrhuje vypustenie osobitnej kategórie tzv. „kasína v rekreačnom komplexe“ a s tým súvisiace vypustenie osobitného druhu individuálnej licencie na prevádzkovanie hazardných hier v kasíne v rekreačnom komplexe. Podmienky prevádzkovania hazardných hier v kasíne sa po schválení navrhovaných zmien budú riadiť len ustanoveniami zákona o hazardných hrách, všeobecne platnými pre prevádzkovanie „hazardných hier v kasíne“. S vypustením ustanovení týkajúcich sa kasína v rekreačnom komplexe súvisia zmeny ďalších vybraných častí zákona, ktoré upravujú detailné podmienky prevádzkovania tohto druhu hazardných hier (napr. licenčné postupy, odvodové povinnosti, finančné zabezpečenie prevádzkovania atď.). 

Navrhovanou zmenou sa reaguje na záväzok vlády Slovenskej republiky. 

Nakoľko žiadna spoločnosť reálne neprevádzkuje uvedený typ hazardnej hry a Ministerstvo financií SR aktuálne neeviduje žiadosť o udelenie individuálnej licencie na prevádzkovanie tohto typu hazardnej hry, návrh zákona nepredpokladá žiadny dopad na verejné financie. Z uvedeného dôvodu návrh zákona nebude mať dopad na obyvateľov, hospodárenie podnikateľskej sféry a iných právnických osôb, nebude mať vplyv na životné prostredie ani vplyv na zamestnanosť, tvorbu nových pracovných miest a podnikateľské prostredie. 

	Návrh zákona je v súlade s Ústavou Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.












Osobitná časť

K Čl. I
K bodu 1
Navrhovanou úpravou sa vypúšťa zo zákona o hazardných hrách definícia kasína v rekreačnom komplexe. 
K bodu 2
Návrhom sa ruší jeden z druhov individuálnej licencie – individuálna licencia na prevádzkovanie hazardných hier v kasíne v rekreačnom komplexe.
K bodu 3 a 7
Návrh ruší ustanovenia, týkajúce sa výšky základného imania a finančnej zábezpeky pri prevádzkovaní hazardných hier v kasíne v rekreačnom komplexe.
K bodu 4
§ 21 odsek 5 platného zákona o hazardných hrách ustanovuje povinnosti žiadateľa o udelenie individuálnej licencie v kasíne a v kasíne v rekreačnom komplexe. Návrhom úpravy sa zadefinujú povinnosti žiadateľa vzťahujúce sa len k žiadosti o udelenie individuálnej licencie na prevádzkovanie hazardných hier v kasíne.
K bodu 5
Návrhom sa vypúšťa zo zákona o hazardných hrách ustanovenie o dĺžke obdobia, na ktoré je  možné udeliť individuálnu licenciu na prevádzkovanie hazardných hier v kasíne v rekreačnom komplexe.
K bodu 6
Vzhľadom k tomu, že sa zo zákona o hazardných hrách vypúšťajú všetky ustanovenia, týkajúce sa kasína v rekreačnom komplexe a prevádzkovania hazardných hier v kasíne v rekreačnom komplexe, § 27 a sa stáva nadbytočným, preto sa navrhuje vypustiť.
K bodu 8
Keďže týmto zákonom sa ruší definícia kasína v rekreačnom komplexe,  predloženým návrhom sa vypúšťa odvodová povinnosť pre prevádzkovateľa kasína v rekreačnom komplexe a ponecháva sa odvodová povinnosť len pre prevádzkovateľa kasína.

K bodu 9
Prechodnými ustanoveniami  sa rieši postup pri správnom konaní v prípade podania žiadosti o udelenie individuálnej licencie na prevádzkovanie hazardných hier v kasíne v rekreačnom komplexe.

K Čl. II 
Nadväzne na zrušenie licencie na prevádzkovanie hazardných hier v kasíne v rekreačnom komplexe je potrebné zrušiť aj správne poplatky za udelenie tejto individuálnej licencie a jej prípadné zmeny.

K Čl. III 
Účinnosť zákona sa navrhuje od 1. januára 2011.
Schválené vládou Slovenskej republiky dňa 22. septembra 2010.

